Euroopa Liidu Teataja L 092 , 07/04/1990 Lk 0052 - 0053

Soomekeelne eriväljaanne: Peatükk 15 Köide 9 Lk 0195

Rootsikeelne eriväljaanne: Peatükk 15 Köide 9 Lk 0195



Nõukogu otsus, 2. aprill 1990, millega Euroopa Majandusühendus võtab vastu Majanduskoostöö ja Arengu Organisatsiooni otsuse/soovituse ohtlike jäätmete riikidevahelise veo kontrolli kohta (90/170/EMÜ) EUROOPA ÜHENDUSTE NÕUKOGU, võttes arvesse Euroopa Majandusühenduse asutamislepingut, eriti selle artiklit 130s, võttes arvesse komisjoni ettepanekut, võttes arvesse Euroopa Parlamendi arvamust [1], võttes arvesse majandus- ja sotsiaalkomitee arvamust [2] ning arvestades, et: Majanduskoostöö ja Arengu Organisatsiooni (OECD) keskkonnakomitee on edastanud kõnealuse organisatsiooni nõukogule otsuse/soovituse eelnõu, milles muu hulgas soovitatakse ratifitseerida ja kiiresti kohaldada ohtlike jäätmete riikidevahelise veo ja nende kõrvaldamise kontrolli Baseli konventsiooni, millele ühendus ja teatavad OECD liikmesriigid kirjutasid alla 22. märtsil 1989; kõnealuse otsuse/soovituse eesmärk on muu hulgas kohustada liikmesriike tugevdama ohtlike jäätmete riikidevaheliste vedude kontrolli; osa Baseli konventsiooni ja kõnealuse otsuse/soovituse reguleerimisalast kuulub ühenduse pädevusse; ühendus peaks kõnealuse otsuse/soovituse heaks kiitma OECD nõukogu järgimisel istungil, ON TEINUD JÄRGMISE OTSUSE: Ainus artikkel Euroopa Majandusühenduse nimel kiidetakse tema jurisdiktsiooni alla kuuluvate küsimuste osas heaks OECD otsus/soovitus ohtlike jäätmete riikidevahelise veo kontrolli kohta. OECD otsuse/soovituse tekst on lisatud käesolevale otsusele. Luxembourg, 2. aprill 1990 Nõukogu nimel eesistuja G. Collins [1] EÜT C 68, 19.3.1990. [2] 28. veebruaril 1990 esitatud arvamus (Euroopa Ühenduste Teatajas seni avaldamata). -------------------------------------------------- LISA NÕUKOGU SOOVITUSE EELNÕU OHTLIKE JÄÄTMETE RIIKIDEVAHELISTE VEDUDE KONTROLLI KOHTA NÕUKOGU, võttes arvesse 14. detsembri 1960. aasta Majanduskoostöö ja Arengu Organisatsiooni käsitleva konventsiooni artikleid 5a ja 5b, võttes arvesse nõukogu 1. veebruari 1984. aasta otsust ja soovitust ohtlike jäätmete riikidevaheliste vedude kohta (C(83) 180 lõppversioon), võttes arvesse nõukogu 5. juuni 1986. aasta otsust/soovitust ohtlike jäätmete ekspordi kohta OECD riikidest (C(83) 64 lõppversioon), võttes arvesse nõukogu 27. mai 1988. aasta otsust ohtlike jäätmete riikidevaheliste vedude kohta (C(83) 90 lõppversioon), võttes arvesse 22. märtsil 1989 Baselis vastuvõetud konventsiooni ohtlike jäätmete riikidevaheliste vedude ja nende kõrvaldamise kontrolli kohta; võttes arvesse ohtlike jäätmete riikidevaheliste vedude kontrolli üleilmse konventsiooni täievoliliste esindajate konverentsi lõppaktile lisatud resolutsiooni nr 4 riikide vastutuse kohta Baseli konventsiooni rakendamisel, tervitades globaalsel tasandil püüdlusi ohtlike jäätmete riikidevaheliste vedude kontrollisüsteemi loomisel; arvestades, et võimalikult kiiresti tuleks võtta meetmeid eespool nimetatud dokumentidega hõlmatud põhimõtete rakendamiseks; keskkonnakomitee ettepaneku põhjal: I. otsustab, et olenemata otsuse/soovituse (C(86) 64 lõppversioon) I lõike sätetest võtavad liikmesriigid asjakohaseid meetmeid, et keelata ohtlike jäätmete eksportimine riikidesse, kus on keelatud selliseid jäätmeid seal kõrvaldamise eesmärgil importida; II. soovitab, et liikmesriigid võtaksid asjakohaseid meetmeid, et Baseli konventsioon võimalikult kiiresti alla kirjutada ja ratifitseerida kooskõlas nende vastava siseriikliku korraga; III. soovitab, et liikmesriigid võtaksid asjakohaseid meetmeid, et anda jäätmehoolduse vallas tehnilist abi ja koolitust sellist abi vajavatele riikidele; IV. soovitab, et liikmesriigid jätkaks koostööd ohtlike jäätmete riikidevaheliste vedude kontrolli teatamissüsteemide ja -korra ühtlustamisel. --------------------------------------------------